b'\n_START_ARTICLE_\nKarl Taylor Compton\n_START_SECTION_\nNuoruus ja opiskeluaika\n_START_PARAGRAPH_\nKarl Compton syntyi Ohiossa vuonna 1887. H\xc3\xa4nen vanhempansa olivat Elias ja Otelia Augspurger Compton. Karl oli vanhin lapsista, ja h\xc3\xa4n sai my\xc3\xb6hemmin kolme nuorempaa sisarusta: Maryn, Wilsonin ja Arthurin. Elias Comptonin isovanhemmat olivat tulleet Yhdysvaltoihin jo ennen vapaussotaa. Otelia Augspurgerin perhe oli tullut Ohioon vasta 1800-luvun alussa, ja he olivat Alsacen ja Hessenin mennoniittoja._NEWLINE_Compton valmistui College of Woosterista filosofian kandidaatiksi vuonna 1908. Opiskelujen ohessa h\xc3\xa4n ty\xc3\xb6skenteli laboratoriossa ja t\xc3\xa4t\xc3\xa4 kautta kiinnostui fyysiikasta. Vuonna 1909 h\xc3\xa4n valmistui maisteriksi. H\xc3\xa4nen gradunsa julkaistiin seuraavana vuonna Physical Review -lehdess\xc3\xa4._NEWLINE_Compton sai valmistumisensa j\xc3\xa4lkeen tarjouksen Koreasta l\xc3\xa4hetyskoulun tiedeopettajana, mik\xc3\xa4 olisi ollut h\xc3\xa4nen is\xc3\xa4ns\xc3\xa4 mielest\xc3\xa4 paras paikka pojalleen. Compton ei ollut kuitenkaan viel\xc3\xa4 valmis opettajaksi, ja is\xc3\xa4ns\xc3\xa4 kannustamana h\xc3\xa4n p\xc3\xa4\xc3\xa4tyi kuitenkin vuonna 1910 Princetonin yliopistoon jatkamaan opintojaan. Princetonissa h\xc3\xa4n sai osa-aikaisen apulaisopettajan paikan. Tohtorin tutkintoa Compton alkoi suorittaa Owen Willans Richardsonin alaisuudessa. He julkaisivat useita artikkeleita, ja Richardson sai my\xc3\xb6hemmin Nobel-palkinnon tutkimuksista, joissa Compton oli ollut apuna. Compton valmistui tohtoriksi vuonna 1912.\n_START_SECTION_\nMIT:n rehtoriksi\n_START_PARAGRAPH_\nVuonna 1913 Compton aloitti ty\xc3\xb6t Reed Collegen fysiikan opettajana. Princetoniin h\xc3\xa4n palasi kaksi vuotta my\xc3\xb6hemmin fysiikan apulaisprofessoriksi. Ensimm\xc3\xa4isen maailmansodan aikana Compton l\xc3\xa4hetettiin Pariisiin Yhdysvaltain suurl\xc3\xa4hetyst\xc3\xb6n tieteelliseksi apulaisattaseaksi. Sota-aikana h\xc3\xa4n tajusi tieteen merkityksen sotatantereella ja loi useita tulevaisuuden kannalta merkitt\xc3\xa4vi\xc3\xa4 kontakteja._NEWLINE_Kes\xc3\xa4kuussa 1919 Comptonista tuli professori opettajan- ja fyysikontaitojensa ansiosta. H\xc3\xa4nen maineensa kasvoi Princetonissa, ja vuonna 1927 h\xc3\xa4net nimettiin Palmer Laboratoryn johtajaksi ja h\xc3\xa4nelle my\xc3\xb6nnettiin Cyrus Fogg Brackett -professuuri. H\xc3\xa4n siirtyikin uuden nimityksen my\xc3\xb6t\xc3\xa4 valvomaan laitoksen lopput\xc3\xb6it\xc3\xa4. Vuoden 1930 alkupuolella Comptonille tarjottiin Massachusetts Institute of Technologyn (MIT) rehtorin paikkaa. Compton astui virkaan vaikeaan aikaan hein\xc3\xa4kuussa 1930, jolloin 1930-luvun lama vaikeutti rahoituksen saantia ja tiedett\xc3\xa4 syytettiin monista yhteiskunnan ep\xc3\xa4kohdista. Compton oli kuitenkin rohkea tieteen puolestapuhuja ja MIT:n uudistaja. H\xc3\xa4nell\xc3\xa4 oli suuri vaikutus yliopiston maailmanmaineen kehittymiselle. Viiden vuoden aikana Compton oli uudistanut hallinnon ja opetuksen sek\xc3\xa4 tehnyt useita muita muutoksia._NEWLINE_Compton edisti MIT-aikanaan my\xc3\xb6s yliopistojen ja hallituksen v\xc3\xa4list\xc3\xa4 yhteisty\xc3\xb6t\xc3\xa4. Yhteiskunnallista ty\xc3\xb6t\xc3\xa4 h\xc3\xa4n teki monissa j\xc3\xa4rjest\xc3\xb6iss\xc3\xa4. Jo vuonna 1923 h\xc3\xa4net oli valittu American Philosophical Societyyn ja seuraavana vuonna kansalliseen tiedeakatemiaan, jonka fysiikan osaston puheenjohtajana h\xc3\xa4n toimi 1927\xe2\x80\x931930. Vuonna 1925 Comptonista tuli American Physical Societyn varajohtaja ja kaksi vuotta my\xc3\xb6hemmin sen johtaja.\n_START_SECTION_\nTiedevaikuttajana toisessa maailmansodassa\n_START_PARAGRAPH_\nToisen maailmansodan aikana Compton nimettiin National Defense Research Committeen (NDRC) j\xc3\xa4seneksi ja komitean D-osaston johtajaksi. Osaston tieteilij\xc3\xa4t tutkivat erityisesti erilaisia havaintomenetelmi\xc3\xa4, kuten tutkaa ja l\xc3\xa4mp\xc3\xb6s\xc3\xa4teily\xc3\xa4. Vuonna 1941 NDRC sulautettiin Office of Scientific Research and Developmentiin (OSRD), jota johti NDRC:n tavoin Vannevar Bush. Sodan aikana h\xc3\xa4n palveli useassa eri komiteassa, jotka k\xc3\xa4sitteliv\xc3\xa4t asetekniikkaa ja aseiden kehityst\xc3\xa4. Vuonna 1945 h\xc3\xa4n oli kenraali Douglas MacArthurin tieteellinen neuvonantaja ja Manilassa sijainneen OSRD:n Tyynenmeren-osaston johtaja._NEWLINE_Compton oli merkitt\xc3\xa4v\xc3\xa4ss\xc3\xa4 asemassa my\xc3\xb6s atomipommin kehitt\xc3\xa4misess\xc3\xa4. H\xc3\xa4n oli mukana sotaministerin atomipommia koskevassa erityiskomiteassa, ja presidentti Harry S. Truman nimitti h\xc3\xa4net puolustushaarakomentajien neuvoston lautakuntaan, joka arvioi atomipommien testaamista. Manhattan-projektissa h\xc3\xa4n oli j\xc3\xa4senen\xc3\xa4 Interim Committeessa. Sodan j\xc3\xa4lkeen h\xc3\xa4net palkittiin Medal for Meritill\xc3\xa4, joka oli Yhdysvaltain armeijan korkein siviiliarvomerkki. H\xc3\xa4n sai sen vihamielisyyksien lopettamisen nopeuttamisesta erityisesti tutkaj\xc3\xa4rjestelmien tutkimuksen ansiosta.\n_START_SECTION_\nViimeiset vuodet\n_START_PARAGRAPH_\nMIT:n rehtorin virasta Compton erosi vuonna 1948. T\xc3\xa4m\xc3\xa4n j\xc3\xa4lkeen h\xc3\xa4n toimi kuitenkin yliopiston hallintoneuvoston puheenjohtajana vuoteen 1954. Kes\xc3\xa4kuussa 1954 Compton sai New Yorkissa syd\xc3\xa4nkohtauksen kesken kokouksen. Kuusi p\xc3\xa4iv\xc3\xa4\xc3\xa4 my\xc3\xb6hemmin h\xc3\xa4n kuoli veritulppaan.'